Константин Балмонт
Несрета

Превод от руски: Андрей Андреев, 1993

chitanka.info

Не ме привлича сдържаната радост,

на родните огнища пепелта,

и не сънувам родните ливади,

градините, потънали в цветя.

Сърцето търси друга красота:

рева и тътена на водопада,

на морската стихия яростта,

на планините строгите грамади.

Сред други удоволствия живях,

и днес вървя с единствена утеха:

забравил що е плач и що е смях,

да будя сам боботещото ехо,

да виждам в урагана на нощта

величието вечно на света.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.